PREDBEŽNÁ INFORMÁCIA
podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov
1. Pripravovaný právny predpis
Návrh vyhlášky Ministerstva práce, sociálnych vecí a rodiny Slovenskej republiky, ktorou sa ustanovuje posudzovanie finančných podmienok pre poskytovanie sociálnej služby vo všeobecnom hospodárskom záujme
2. Základné ciele a tézy pripravovaného právneho predpisu, jeho hlavné body
Návrh vyhlášky sa pripravuje na vykonanie splnomocňovacieho ustanovenia § 61a ods. 22 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) znení neskorších predpisov v znení zákona č. 406/2025 Z. z.  (ďalej len „zákon o sociálnych službách“). 
Cieľom návrhu vyhlášky je ustanoviť finančné podmienky poskytovania sociálnej služby vo všeobecnom hospodárskom záujme tak, aby spolufinancovanie tejto sociálnej služby z verejných zdrojov bolo transparentné, overiteľné a v súlade s pravidlami Európskej únie o štátnej pomoci vo forme náhrady za služby vo verejnom záujme podľa rozhodnutia Komisie (EÚ) 2025/2630 zo 16. decembra 2025.
Návrh vyhlášky ustanoví:
· spôsob výpočtu nadmernej náhrady z verejných zdrojov poskytnutých na spolufinancovanie sociálnej služby vo všeobecnom hospodárskom záujme, vrátane vymedzenia príjmov, z ktorých je poskytovanie tejto sociálnej služby financované, a vymedzenia kladného rozdielu medzi týmito príjmami a oprávnenými nákladmi,
· spôsob určenia primeraného zisku formou limitu vyjadreného percentom z oprávnených nákladov na poskytovanie sociálnej služby vo všeobecnom hospodárskom záujme vzniknutých za príslušný rozpočtový rok, podmienky jeho prenosu do nasledujúceho rozpočtového roka a účely, na ktoré ho možno použiť,
· rozsah oprávnených nákladov na poskytovanie sociálnej služby vo všeobecnom hospodárskom záujme a spôsob ich určenia podľa druhu sociálnej služby, formy sociálnej služby a miesta jej poskytovania, vrátane maximálnej výšky oprávnených osobných nákladov na zamestnanca prepočítaných na ustanovený týždenný pracovný čas podľa kategórií zamestnancov,
· všeobecné pravidlá oprávnenosti nákladov, pravidlá rozpočítavania spoločných nákladov medzi jednotlivé sociálne služby a zákaz financovania tej istej časti oprávnených nákladov súčasne z viacerých verejných zdrojov,
· náležitosti návrhu rozpočtu poskytovania sociálnej služby vo všeobecnom hospodárskom záujme na príslušný rozpočtový rok a náležitosti zúčtovania financovania tejto sociálnej služby za príslušný rozpočtový rok, ktoré poskytovateľ doručuje ministerstvu,
· posudzovanie nadmernej náhrady samostatne za každú sociálnu službu podľa druhu, formy a miesta jej poskytovania a povinnosť vrátiť nadmernú náhradu.
3. Zhodnotenie súčasného stavu
Poskytovanie sociálnej služby ako služby vo všeobecnom hospodárskom záujme a jej spolufinancovanie z verejných zdrojov upravuje § 61a zákona č. 448/2008 Z. z. Doterajšia právna úprava neobsahuje podrobnosti o spôsobe výpočtu nadmernej náhrady, o rozsahu oprávnených nákladov ani o náležitostiach podkladov, ktoré poskytovateľ sociálnej služby doručuje ministerstvu. Tieto podrobnosti sa preto v praxi nedali jednotne a overiteľne uplatňovať.
Na základe splnomocňovacieho ustanovenia § 61a ods. 22 zákona je potrebné uvedené podrobnosti ustanoviť vykonávacím právnym predpisom tak, aby boli uplatniteľné od prvého rozpočtového roka, za ktorý sa sociálna služba poskytuje vo všeobecnom hospodárskom záujme a za ktorý sa vykonáva zúčtovanie jej financovania.
4. Spôsob zapojenia verejnosti do prípravy právneho predpisu
Verejnosť sa môže zapojiť do prípravy právneho predpisu formou zasielania podnetov, či návrhov v intenciách vecného zamerania podľa bodu 2. 

4. Predpokladaný termín začatia pripomienkového konania
(november 2026)

